Коми Республикаса юрнуöдысьяс ошкисны кöр видзöм сöвмöдан уджтас бала

«Коми Республикаын кöр видзöм сöвмöдöм» (2011-2014 вояс) республиканскöй дыркадся торъя мога уджтас бала видлалiсны Коми Республикаса экономическöй сöвет бердын Сикт сöвмöдан ведомствокостса комиссиялöн заседание вылын, кöнi веськöдлысьнас вöлi Коми Республикаса Юралысьöс вежысь Александр Буров.

Кыдзи юöртiс Коми Республикаса видз-му овмöс да сёян-юан министрöс вежысь Эдуард Блох, Россияын абу на лöсьöдöма сэтшöм öтувъя государственнöй оланпас, мый эськö индiс кöр видзöмлысь право боксянь положениесö. Федеральнöй оланпас баласö вöлi дасьтöма нин 1997 воын, кадысь кадö сы вылын уджалiсны, но сiйöс сiдзи и эз примитны. Та вылö видзöдтöг, кöр видзöм йылысь оланпасъяссö примитiсны дас öти субъектын, тшöтш Коми Республикаын. Быд регионын кöр видзöмсö видлалiсны кыдзи Войвывса вужвойтырлöн нэмöвöйся овмöс нуöдан пиысь öтиöс. Коми Республикаын лöсялана оланпассö примитöма 2011 вося урасьöм тöлысь 17 лунö.

Э.Блохлöн кывъяс серти, регионын эмöсь кöр видзан гырысь предприятиеяс уна лыда стадаöн, но тайö предприятиеясыс экономика боксянь сöвмöны омöля. Такöд йитöдын Коми Республикаса Веськöдлан котыр пуктiс Коми Республикаса видз-му овмöс да сёян-юан министерство водзö мог лöсьöдны «Коми Республикаын кöр видзöм сöвмöдöм» (2011-2014 вояс) дыркадся республиканскöй торъя мога уджтаслысь концепция.

Медшöр могъясöн лоöны войвывса кöръяслысь юр лыдсö кыпöдöм да кöр йирсьöданiнъяс видзöм. Сы могысь, медым тайö уджсö бура нуöдны, колö племеннöй кöр видзöм вылö сетны субсидияяс, найöс страхуйтны, могмöдны ветеринарнöя, видзны хищникъясысь, выльмöдны медшöр средствояссö, нуöдны му юклан уджъяс да наука боксянь туялöмъяс, видзны пöжаръясысь. Таысь кындзи, сьöмсö колö сетны сы вылö, медым бурмöдны социально-экономическöй олöмсö кöр видзысьяслысь, а сiдзжö налöн семьяö пырысьяслысь.

Уджтассö видлалiгöн сiдзжö сёрнитiсны сы йылысь, мый колö дасьтыны кöр видзан овмöсъяс нуöдöм вылö специалистъясöс, бурмöдны оланiн да овмöс нуöдан местаяслысь инфраструктурасö, велöдны кöр видзысьяслысь челядьсö, бура могмöдны медицина боксянь.

\*\*\*Кöр видзан прöдукция медшöр вöчысьясöн лоöны видз-му овмöсса вит организация: «Войвыв» ИКК, «Кöр видзысь» ПСК, «Чипан видзан Интаса фабрика» ВАК, «Петруньса» КР ГÖП, «Абезь» КР ГÖП да Инта карын крестьянин (фермер) кык овмöс. Республикаса кöр видзанiнын уджалöны 231 морт, найöс öтувтöма 27 бригадаö. 2011 во заводитчöм вылö став категория овмöсын арталöма 83,8 сюрс кöр юр, сы лыдын организацияясын – 64,1 сюрс юр, крестьянин (фермер) овмöсъясын – 1,9 сюрс юр, кöр видзысьяслöн ас овмöсын – 17,7 сюрс юр.